《是夕雨大作复呈潘提举》
宋代·赵蕃

云行方陆离，月出重蔽亏。
旋听隐其响，已见沛然驰。
信有谁能隐，那云鼓再衰。
天瓢快倾泻，旱魃勇鞭笞。
卧想歌谣疾，顿宽车戽疲。
中宵犹飒沓，既晓尚纷披。
五日能如一，有年端可期。
旱头今已破，雨脚不难垂。
使者岂为德，天心兹可知。
在予非赫赫，于汝要熙熙。
始急救荒法，终传喜雨诗。
但须观气象，不必问蓍龟。
米贱行当复，物生斯得宜。
宁容倦游者，侘傺独天涯。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。